**„Gyűlöllek titeket!” – Kontroll nélkül**

[Argejó Éva](https://www.filmtekercs.hu/author/argejo-eva)

**A *Kontroll nékül* című német film megrendítő története egy tízéves kislányról szól, akibe mintha belebújt volna az ördög, miközben csak mérhetetlen agresszióval reagál a szülői szeretet hiányára.**



A *Kontroll nélkül* felkavaró története egy szeretetre éhes, ám kezelhetetlen kislányról, Benniről (Helena Zengel) szól, aki képtelen beilleszkedni az állami intézetekben felnőni kénytelen gyerekek közé. Elképesztően agresszív viselkedésével ugyanis folyamatosan veszélyezteti a környezetét éppúgy, mint önmagát, és még a szeretetével is ölni képes. Pedig **a kislány csak egyetlen dolgot szeretne: visszakapni az édesanyját – aki azonban végérvényesen lemondott róla.***„Ők miért élhetnek itt, és én miért nem?*” – üvölti anyjának kétségbeesetten, látva a testvéreit. Benni képtelen belenyugodni, hogy Bianca eldobta őt, és töretlenül hisz benne, hogy egyszer hazatérhet. Mindhiába.

A kislány előéletéről szinte semmi nem derül ki a filmből, így nem kapunk magyarázatot a belőle áradó féktelen agresszió okára, csupán egy már-már fokozhatatlan végállapot tehetetlen szemlélői vagyunk. A mozaikszerűen felbukkanó édesanya és kötekedő élettársa életviteléből azonban okkal sejthető, hogy

**Benni szélsőséges viselkedésének hátterében erőszak okozta gyermekkori trauma rejlik.**

Agresszív viselkedésének gyökere korai kötődési problémákra utal. Miként azt a gyermekpszichológiai kutatások eredményei is alátámasztják, a bántalmazás, az elhanyagolás és a családi erőszak azok a tényezők, amelyek súlyosan megzavarják a stabil gyermekkori kötődés kialakulását –, s Benni valóban gyökértelenül „lebeg” az őt körülvevő társadalmi térben. Gyűlöli vele egykorú sorstársait, és az őt gondozó felnőttekhez sem kötődik érzelmileg. Hiába kérik tőle, hogy a személytelen „nevelő” helyett a nevükön szólítsa őket.



Korai érzelmi-pszichológiai bántalmazásra utalnak olyan jelek is, mint a kislány tökéletes szenvtelensége, éjszakai ágybavizelései, és a totális érdektelenség, amivel a saját életéhez és a környezetéhez viszonyul**. Bennit sokat hagyhatták sírni, és sokszor hagyták egyedül. A rendezőnő döbbenetesen realisztikusan mutatja be Benni lelki kiüresedettségét, hogy nem érdekli semmi, nem hajlandó iskolába járni, de ha mégis elmegy, csak tör-zúz és rombol.** Kapcsolatépítési képtelensége és önagressziója is súlyos atrocitásokra utal, a nevelője utal is rá, hogy a kislány arcára kiskorában pelenkát szorítottak. A gyermekkori „inputokra” adott válaszként reagál stressz hatására agresszióval, hiába is próbálja a kórházi kezelőorvosa impulzuscsökkentő gyógyszerek adagolásával szabályozni a dühkitöréseit.

**Benni fékezhetetlen „*harci törpe.*”**



S mivel fokozott sérülékenysége miatt agresszív viselkedéséért csak enyhébb büntetéseket mernek kiszabni rá, még agresszívebb lesz, mert a büntetés nem kelt benne komoly félelmet, ám tovább növeli a frusztráltságát, sőt újabb dührohamokat vált ki belőle. **A kislányt 37 állami nevelőintézet utasítja vissza, védve tőle saját növendékeit. S mivel a gyógyszeres kezelés sem válik be, megoldásként még a zárt intézetben való elhelyezése is felmerül –, de 12 éves kor alatt ez nem lehetséges.**

Nora Fingscheidt rendezőnő szerencsére el sem gondolkozik azon egy [*Beszélnünk kell Kevinről*](https://www.filmtekercs.hu/kritikak/a-teremto-nem-pihenhet-beszelnunk-kell-kevinrol) jellegű pszichothriller irányába vigye el a filmjét. Ehelyett a *Kontroll nélkül* családi dráma lehetne, hiszen a film arról szól, hogy Benni mindenáron vissza akar kerülni az édesanyjához és két kisebb testvéréhez, Alicához és Leóhoz.

**Ám a bántalmazó kapcsolatban élő, gyenge anya a szemünk láttára menekül el a gyermeke elől.**

Így hát sokkal inkább **egy döbbenetes társadalmi drámának válunk tanúivá,** mivel Nora Fingscheidt valójában azt a folyamatot követi nyomon, ahogy az ilyen súlyos esetekre felkészületlen, családsegítő, szociális ellátórendszer valóban felelősségteljes munkatársai, és a különböző traumaterápiás módszerek egyaránt képtelenek megbirkózni a megoldhatatlannak látszó feladattal.

**A témához nagy empátiával nyúló fiatal rendezőnő filmjének cselekményszálát a kislány sorozatos dühkitörései, és a kudarcba fulladó állami és magán próbálkozások alakítják**. A *Kontroll nélkül*ben nincsenek nagy vizuális ötletek, helyette **erőteljes zenei aláfestéssel végig a történeten van a hangsúly**. A Bennit alakító **Helena Zengel pedig dermesztően életszerű játékával teszi átélhetővé a fékevesztett „harci törpe” kitörő indulatait, melyek ismétlődésének látványától székbe szegeződik a néző.**

**A**[**Berlinálén**](https://www.filmtekercs.hu/hirek/berlinale-2019-a-synonymes-cimu-film-nyerte-az-arany-medvet)**díjazott, és a**[**miskolci CineFest közönségdíját**](https://www.filmtekercs.hu/hirek/cinefest-2019-nyertesek)**elnyert *Kontroll nélkül* alkotói félelmetesen aktuális témához nyúltak.** **A gyermekkori agresszió napjainkban sokkal nagyobb arányban „hódít”, mint bármikor, legyen oka ennek a családi elhanyagolás vagy a számítógépes játékok erőszakra buzdító világa.** S a filmet nézve, hiába is várunk a szívünk mélyén mindvégig katarzisra –, nincs megváltás. Keserű felismerés ez, de talán éppen ezért oly szívbemarkoló Benni, és az ő sorsán keresztül a hozzá hasonló gyerekek története.